Hoekom net 6% Suid-Afrikaners gemaklik kan aftree - Jou Geld | Solidariteit WêreldJou Geld | Solidariteit Wêreld
Tuis › Artikels › Hoekom net 6% Suid-Afrikaners gemaklik kan aftree
Verbeel jou jy het finansiële sekuriteit by aftrede en geniet die lewe sonder finansiële stres. Dit klink dalk soos 'n fantasie in 'n land waar 94% mense volgens die Nasionale Tesourie sonder voldoende finansiële bronne aftree.
En tog was dit net 'n paar dekades gelede hoe die meeste Suid-Afrikaners uit hul maatskappye se vastevoordeel(VV)-pensioenfondse afgetree het, sê Steven Nathan, stigter en HUB van 10X Investments, 'n gemagtigde finansiëlediensverskaffer, gelisensieerde aftreefondsadministrateur en beleggingsbestuurder.
"Ongelukkig is daar feitlik geen vastevoordeelbystandsfondse oor in die privaat sektor nie," voeg Nathan by.
So, hoe het ons dié punt bereik?
"Samevattend kan mens sê dit is die resultaat van gevestigde en botsende belange. 'n VV-pensioen is 'n ernstige finansiële verpligting wat werkgewers voldoende moet befonds (maandelikse bydraes van ongeveer 15% van salarisse). Die werkgewer moet seker maak dat die bydraes optimaal belê word vir langtermyngroei (in 'n hoë-ekwiteitsfonds) en dat fooie die minimum beloop."
Tipies sal die werkgewer 'n VV-pensioenfonds by elke raadsvergadering bekyk omdat hy moet betaal vir alle foute, wat tekorte genoem word, wat beteken dat pensioenverpligtinge die pensioenbates oorskry het.
Toe vastevoordeelpensioene die norm was, het baie pensioenfondse tekorte aangeteken ten spyte daarvan dat hulle baie finansiële deskundiges, waaronder aktuarisse en fondsbestuurders, in diens gehad het.
Maatskappye was nie gemaklik daarmee om hierdie komplekse, groot verpligtinge te befonds nie, en die pensioenfondsindustrie het 'n geleentheid gesien om groter fooie te verdien deur pensioenfondse te adviseer om hierdie verpligtinge op werknemers af te skuif.
"Hierdie gerieflike paring het gelei tot die instelling van vastebydraefondse, waar die werkgewer nie meer die voordeel ─ jou pensioen! ─ waarborg nie," gaan Nathan voort. "Die enigste gewaarborgde aspek was jou bydrae."
Die oplossing vir 'n probleem wat maatskappye en hul menigte deskundige adviseurs nie kon oplos nie, is op niksvermoedende werknemers afgeskuif.
"Werknemers is vertel dat hulle die wenners is. Die ware wenners was maatskappye, wat nie meer hierdie finansiële verpligting gehad het nie, en die pensioenfondsindustrie, wat niksvermoedende werknemers vir meer dienste teen 'n hoër koste laat betaal het."
Maar dit hoef nie so te wees nie, sê Nathan. Daar is lig in die tonnel.
Jy moet drie dinge doen om jou aftree-uitkomste dramaties te verbeter:
Eerstens moet jy genoeg spaar, minstens 15% van jou totale salaris.
As 15% nou te veel is, spaar so veel jy kan maar onderneem om dit by elke salarisverhoging met 1% of 2% te verhoog en sluit ook enige bonus by jou spaargeld in.
Tweedens moet jy vir langtermyngroei belê eerder as vir korttermyn-markprestasie. Die beste manier om dit te doen, is deur te belê in 'n hoë-ekwiteitsfonds, ook genoem 'n gebalanseerde fonds, waar ongeveer 75% van jou geld in plaaslike en internasionale prima maatskappye belê word.
Derdens moet jy die totale fooie wat jy aan jou adviseur, batebestuurder en produkverskaffer betaal, verminder.
Die beste manier om dit te doen, is om dinge eenvoudig te hou en in 'n laekoste-indeksfonds te belê, sê Nathan. "Navorsing toon dat die meeste fondsbestuurders swakker as die mark vaar, so jy betaal hoë fooie vir onderprestasie.
"Betaal liewer lae fooie om die markopbrengs te verdien. Jy het nie 'n adviseur nodig om indeksfondse te kies nie, en vermy so voortdurende adviseursfooie. Elke 1% wat jy spaar aan fooie kan jou uiteindelike pensioen met om en by 30% vermeerder. Hierdie beginsels geld ook by aftrede as jy in 'n lewendeannuïteit belê."